钦定古今图书集成/明伦汇编/官常典/第783卷 > 冯伉
## 钦定古今图书集成/明伦汇编/官常典/第783卷 > 冯伉

按《唐书》本传：“伉，魏州元城人，徙贯京兆。第五经宏辞，
调长安尉，三迁膳部员外郎，为睦王等侍读。李抱真
卒，伉持节临吊，归之帛，不受，又致京师，伉上表固拒。
于是醴泉令缺，宰相高选，德宗曰：‘前使泽潞不受币
者，其人清，可用也’。遂以授伉。县多嚚猾，数犯法，伉为
著《谕蒙书》十四篇，大抵劝之务农进学而教以忠孝。
乡乡授之，使，转相教督。”居七年，韦渠牟荐为给事中、
皇太子、诸王侍读。对殿中，赐金紫服。进兵部侍郎。出
为同州刺史。以散骑常侍召领国子祭酒者再。卒，年
六十六，赠礼部尚书。